สั่งองค์การตลาด เร่งแก้ปัญหาราคามังคุดตกต่ำ ช่วยเหลือเกษตรกร
นายทรงศักดิ์ ทองศรี รัฐมนตรีช่วยว่าการกระทรวงมหาดไทย สั่งการองค์การตลาด (อต.) กระทรวงมหาดไทย เร่งดำเนินการระบายสินค้าเกษตรที่ประสบปัญหาผลผลิตล้นตลาดและมีราคาตกต่ำจากสถานการณ์การแพร่ระบาดของโรคโควิด -19 ที่ส่งผลกระทบในวงกว้าง โดยเฉพาะภาคการเกษตรที่กำลังประสบปัญหาผลผลิตมังคุดออกมาล้นตลาด ราคาผลผลิตตกต่ำและต้องแบกรับต้นทุนที่สูงขึ้น รวมถึงตลาดต่างประเทศมีมาตรการเข้มงวดต่อการส่งออก โดยองค์การตลาด (อต.) กระทรวงมหาดไทย ได้เป็นตัวกลางเชื่อมโยงกระจายผลผลิตไปยังผู้บริโภค เบื้องต้นสามารถระบายผลผลิตมังคุด ไปยังเรือนจำกลางนครศรีธรรมราช เรือนจำกลางสุราษฎร์ธานี และเรือนจำกลางพัทลุง จำนวน 6 ตัน โดยมีเป้าหมายในการระบายผลผลิตมังคุด จำนวน 50 ตัน ในราคาที่เกษตรกรพึงพอใจถือเป็นมาตรการเร่งด่วนช่วยเหลือเกษตรกรที่ประสบปัญหา เพื่อบรรเทาความเดือดร้อนในช่วงวิกฤตโควิดตามนโยบายเร่งด่วนของรัฐบาล